b'\n_START_ARTICLE_\nJaaranjoki\n_START_SECTION_\nJoen nimityksist\xc3\xa4\n_START_PARAGRAPH_\nKauvatsanjoki oli aiemmin laajempi k\xc3\xa4site. Vanhoissa kartoissa samaa nime\xc3\xa4 k\xc3\xa4ytettiin Kokem\xc3\xa4enjoesta Mouhij\xc3\xa4rvelle saakka. Nyky\xc3\xa4\xc3\xa4n jokea, joka on selke\xc3\xa4sti valuma-alueensa p\xc3\xa4\xc3\xa4uoma, kutsutaan eri paikoissa erilaisilla nimill\xc3\xa4. Lyhytt\xc3\xa4 osuutta Puurij\xc3\xa4rvelt\xc3\xa4 Kokem\xc3\xa4enjokeen kutsutaan Ala-Kauvatsan joeksi. Osuutta S\xc3\xa4\xc3\xa4ksj\xc3\xa4rvest\xc3\xa4 Puurij\xc3\xa4rveen kutsutaan Kauvatsanjoeksi. Kiikoisj\xc3\xa4rven ja S\xc3\xa4\xc3\xa4ksj\xc3\xa4rven v\xc3\xa4li\xc3\xa4 kutsutaan aluksi Jaaranjoeksi ja lopuksi Piilijoeksi. Mouhij\xc3\xa4rven ja Kiikoisj\xc3\xa4rven osuutta nimitet\xc3\xa4\xc3\xa4n sek\xc3\xa4 Kiikoisjoeksi ett\xc3\xa4 Mouhijoeksi._NEWLINE_Joelle on kaksi nime\xc3\xa4, jotka karttojen mukaan vaihtuvat kunnan rajan kohdalla. Yl\xc3\xa4joksulla joki alkaa Jaaran kyl\xc3\xa4st\xc3\xa4, mist\xc3\xa4 nimikin on per\xc3\xa4isin. Joen keskivaiheella on Piilijoen kyl\xc3\xa4 ja lopussa Piilisuo, joten on mahdollista, ett\xc3\xa4 molemmat paikat ovat toimineet innoituksena joen nimelle.\n_START_SECTION_\nJoen kulku\n_START_PARAGRAPH_\nKiikoisj\xc3\xa4rvi on 59,6 metri\xc3\xa4 merenpinnan yl\xc3\xa4puolella, mutta s\xc3\xa4\xc3\xa4nn\xc3\xb6stelypato Jaarassa s\xc3\xa4\xc3\xa4telee sen valumaa niin, ett\xc3\xa4 j\xc3\xa4rven vedenpinta on alimmillaan 58,5 metri\xc3\xa4. Joki laskee S\xc3\xa4\xc3\xa4ksj\xc3\xa4rveen, joka on 49,0 metri\xc3\xa4 merenpinnan yl\xc3\xa4puolella. Joelle tulee matkalla pudotusta 10,6 metri\xc3\xa4 13,8 kilometrin matkalla. Alussa joki on vuolas, mutta viimeiset kilometrit Piilisuolla joki virtaa en\xc3\xa4\xc3\xa4 huomaamattomasti, ja t\xc3\xa4ll\xc3\xb6in joki my\xc3\xb6s levenee huomattavasti._NEWLINE_Lyhyell\xc3\xa4 matkallaan Jaaranjokeen yhtyy vain kolme ojaa: Hyss\xc3\xa4l\xc3\xa4noja saa vetens\xc3\xa4 Arvennevalta, Pelto-oja Tyynist\xc3\xb6nmaalta ja Nevanoja Hanhinevalta ja Isosuolta.\n_START_SECTION_\nHistoria\n_START_PARAGRAPH_\nKun asutus levisi S\xc3\xa4\xc3\xa4ksj\xc3\xa4rven ohi, asettui v\xc3\xa4ke\xc3\xa4 my\xc3\xb6s Piilijoen varrelle Piilisuon it\xc3\xa4puolelle ja Jaaraan. Pitk\xc3\xa4t et\xc3\xa4isyydet ja joen ripe\xc3\xa4 virtaus mahdollisti vesimyllyjen rakentamisen._NEWLINE_Meloja kiinnitt\xc3\xa4\xc3\xa4 huomiota Jaaran- ja Piilijoen kivett\xc3\xb6myyteen. 1800-luvun tukinuitto oli p\xc3\xa4\xc3\xa4syy joen perkauksiin, sill\xc3\xa4 tukkien haluttiin uivan sulavasti uomaa alas sahalle p\xc3\xa4in._NEWLINE_Joen alajuoksu ja suistomaat olivat alavaa ja tulvaherkk\xc3\xa4\xc3\xa4 suomaata. N\xc3\xa4it\xc3\xa4 maita haviteltiin viljelyyn, ja hanketta varten perustettiin 1920-luvulla perkausyhti\xc3\xb6. Lupa-anomukset eteniv\xc3\xa4t vasta vuonna 1929, jolloin saatiin lupa suorittaa suunnitellut ty\xc3\xb6t. Yhti\xc3\xb6 sai valtionapua 600\xc2\xa0000 markkaa, jonka avulla ty\xc3\xb6t aloitettiin. Jokea raivattiin S\xc3\xa4\xc3\xa4ksj\xc3\xa4rvest\xc3\xa4 yl\xc3\xb6sp\xc3\xa4in Jaakkolankoskelle saakka Kiikoisten ja Kauvatsan rajalle. Joen vedenpinta aleni, ja noin 250 hehtaaria maata voitiin ottaa viljelyyn. Perkauksen seurauksena joesta katosi er\xc3\xa4s koski kokonaan._NEWLINE_Jaaraan rakennettu s\xc3\xa4\xc3\xa4nn\xc3\xb6stelypadon tarkoitus oli s\xc3\xa4\xc3\xa4dell\xc3\xa4 Kiikoisj\xc3\xa4rven pintaa, eik\xc3\xa4 sill\xc3\xa4 suoraan haettu Jaaranjokeen mit\xc3\xa4\xc3\xa4n hy\xc3\xb6ty\xc3\xa4.\n_START_SECTION_\nVesist\xc3\xb6n tila\n_START_PARAGRAPH_\nJaaranjoen vesist\xc3\xb6alueella ei ole merkitt\xc3\xa4vi\xc3\xa4 teollisuuslaitoksia. T\xc3\xa4rkeimm\xc3\xa4t vesit\xc3\xb6n kuormittajia ovat maa- ja mets\xc3\xa4talous. Veden v\xc3\xa4riin vaikuttaa vesist\xc3\xb6alueen yl\xc3\xa4juoksun suoper\xc3\xa4inen maa, joka v\xc3\xa4rj\xc3\xa4\xc3\xa4 veden ruskeaksi. Vesi virtaa kuitenkin my\xc3\xb6s peltoaukeiden l\xc3\xa4pi, mik\xc3\xa4 ker\xc3\xa4\xc3\xa4 veteen lannoitteista ravinteita. Yl\xc3\xa4joksulla Kiikoisj\xc3\xa4rven heikko vedenlaatu vaikuttaa suoraan my\xc3\xb6s Jaaranjoen tilaan._NEWLINE_Jaaranjoessa veden virtaama vaihtelee kev\xc3\xa4ttulvien j\xc3\xa4lkeen huomattavasti. Kes\xc3\xa4isin koskia ei voi laskea kolistelematta edes kanootilla, vaikka kev\xc3\xa4\xc3\xa4ll\xc3\xa4 laskeminen on helppoa. V\xc3\xa4h\xc3\xa4vetisyys vaikuttaa heti veden laatuun. S\xc3\xa4\xc3\xa4ksj\xc3\xa4rven kunnostukseen liittyen my\xc3\xb6s Piilijoen suu halutaan perata, mik\xc3\xa4 voi vaikuttaa virtaukseen ja S\xc3\xa4\xc3\xa4ksj\xc3\xa4rveen tulevaan veden laatuun.\n_START_SECTION_\nVirkistysk\xc3\xa4ytt\xc3\xb6\n_START_PARAGRAPH_\nJaaran- ja Piilijoen kautta kulkeva on osa Kymmenen joen ja kymmenen j\xc3\xa4rven melontareitti\xc3\xa4, joka alkaa Kauvatsanjoen vesist\xc3\xb6n latvoilta ja kulkee Suodenniemen, Jaaran kautta S\xc3\xa4\xc3\xa4ksj\xc3\xa4rvelle ja viel\xc3\xa4 alas Puurij\xc3\xa4rvelle. Reittikuvauksen voi noutaa esimerkiksi Kokem\xc3\xa4enjoen kuntien kirjastoista.'